Trokke tydens Limpopo-betoging verwoesFoto: SAPD Minstens vier vragmotors is Dinsdagaand buite Phalaborwa in Limpopo verwoes nadat woedende betogers paaie afgesper en voertuie aan die brand gesteek het. Lt.kol. Moatshe Ngoepe, woordvoerder van die polisie, het gesê die polisie is omstreeks 22:00 na die toneel naby Ga-Makhushane ontbied. “Met hul aankoms was vier vragmotors, wat aan verskillende maatskappye behoort, reeds aan die brand gesteek en heeltemal uitgebrand,” het Ngoepe gesê. “Sewe ander vragmotors is uit die parkeerdepot na veiligheid by ŉ plaaslike myn gelei.” Ngoepe het gesê die betoging hou vermoedelik verband met vorige klagtes van inwoners oor die myne in die gebied. Hy kon egter nie bevestig presies waaroor die inwoners ontevrede is nie. Volgens Ngoepe is sake van opsetlike saakbeskadiging en openbare geweld aanhangig gemaak. Niemand is nog in hegtenis geneem nie. Die polisie is steeds besig om die situasie in die gebied te monitor.